SKRIFTLIG FORESPØRGSEL E-2177/99

af Monica Frassoni (Verts/ALE) til Kommissionen

(29. november 1999)

Om: Boligspekulation i Is Arenas på Sardinien

Det beskyttede område i Is Arenas (Oristano, Sardinien) er opført på listen over steder af fællesskabsbetydning i Rete Natura 2000 (Bioitaly) med koden ITB002228 i overensstemmelse med habitat-direktivet, direktiv 92/43/EØF(1), og modtog støtte fra Life-Natura i 1995. Området, som er et meget vigtigt kystområde med skovbevoksede sandklitter er i øvrigt underkastet følgende nationale og regionale restriktioner: landskabsfredning i henhold til artikel 7 i lov 1497/1939, til ministerielt dekret af 27.8.1980 og til artikel 1 i lov 431/1985; restriktioner som følge af omlægning og overholdelse af dyrknings- og landskabsbevarelsesplanen i henhold til kongeligt lovdekret 3267/1923 (omlægning og reform af lovgivningen vedrørende skove); hydrogeologiske restriktioner i henhold til artikel 17 i lov 215 af 13.2.1993; endelig er området omfattet af tabel A i forslaget vedrørende omkredsen for den regionale naturpark Sinis-Montiferrus, der er vedføjet regionallov 31/89 som bilag. Trods disse beskyttelsesmæssige restriktioner paraferede Regionen Sardinien i 1997 en programaftale med selskabet Is Arenas om at opføre et turistkompleks med en dimension på en halv million m3 cement, hvoraf man allerede er i gang med at opføre de første 222.900 m3, og den har endvidere udstedt diverse byggetilladelser, som har medført en første fældning af omkring 10.000 træer. Hele projektet, som efter planen omfatter opførelse af en turistlandsby til over 6.000 personer med hertil hørende veje, golfbaner og andre faciliteter, synes ikke at have været underkastet nogen miljøindvirkningsvurdering i overensstemmelse med direktiv 85/337/EØF(2) og 97/11/EF(3). Domstolen har for nylig statueret, at en medlemsstat, hvor det drejer sig om projekter af de i bilag II i ovennævnte direktiver anførte typer hvilket gælder de i Is Arena planlagte projekter ikke er beføjet til at fritage et projekt fra en miljøindvirkningsvurdering eller til at undlade at lade en sådan foretage, hvis projektet har en væsentlig indvirkning på miljøet, navnlig som følge af dets art, omfang eller placering(4).

Mener Kommissionen, at disse afgørelser er forenelige med den beskyttelse, man ville sikre området ved at integrere det i Rete Natura 2000? Sker der ikke med dette projekt en udhuling af den økonomiske støtte, som Fællesskabet har ydet gennem Life-Natura for at fremme en bæredygtig udvikling af området? Har man overholdt de forpligtelser, der følger af direktiverne om miljøindvirkningsvurderinger, også i lyset af den ovenfor nævnte dom fra Domstolen? Er strukturfondene med til at finansiere arbejder, der er omfattet af ovennævnte programaftale? Kan Kommissionen i bekræftende fald oplyse, hvor stor støtte der er tale om, og til hvilke specifikke formål den ydes?

(1) EFT L 206 af 22.7.1992, s. 7.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) Dom i sag C-435/97 af 16.9.1999.

Svar afgivet på Kommissionens vegne af Margot Wallström

(20. januar 2000)

Kommissionen er allerede blevet gjort opmærksom på det tilfælde, det ærede medlem henviser til. Det drejer sig om et projekt til opførelse af en ferieby, som påstås at falde ind under Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet og at have betydelig virkning for bestemte foreslåede områder af EF-interesse (pSCI under Rådets direktiv 92/43/EØF af 21. maj 1992 om bevaring af naturtyper samt vilde dyr og planter) og særlige beskyttelsesområder (SPA under Rådets direktiv 79/409/EØF af 2. april 1979 om beskyttelse af vilde fugle)(1).

Kommissionen afventer de skriftlige og detaljerede oplysninger, som de italienske myndigheder er blevet anmodet om. Disse oplysninger er nødvendige for at vurdere sagen. Kommissionen træffer hensigtsmæssige skridt for at sikre overholdelse af EF-ret.

Projektet modtager ikke samfinansiering under strukturfondene.

(1) EFT L 103 af 25.4.1979.